BGRIM จับมือ ทีเอ็นบีฯ “มาเลเซีย” ลุยพัฒนาพลังงานหมุนเวียน
BGRIM ร่วมลงนามกับ “ทีเอ็นบี เพาเวอร์ เจนเนอเรชั่นฯ” ประเทศมาเลเซีย เพื่อแสวงหาโอกาสการทำงานร่วมกันการมีส่วนร่วมและการพัฒนาโครงการพลังงานหมุนเวียนต่างๆ มุ่งสู่เป้าหมาย Net-Zero
BGRIM ร่วมลงนามกับ “ทีเอ็นบี เพาเวอร์ เจนเนอเรชั่นฯ” ประเทศมาเลเซีย เพื่อแสวงหาโอกาสการทำงานร่วมกันการมีส่วนร่วมและการพัฒนาโครงการพลังงานหมุนเวียนต่างๆ มุ่งสู่เป้าหมาย Net-Zero
10 ก.พ. 2566

นายนพเดช กรรณสูต รองกรรมการผู้จัดการใหญ่อาวุโส ฝ่ายการลงทุนนวัตกรรม และความยั่งยืน บริษัท บี.กริม เพาเวอร์ จำกัด (มหาชน) หรือ BGRIM แลกเปลี่ยนบันทึกข้อตกลงด้านการร่วมกันพัฒนาโครงการพลังงานหมุนเวียนต่างๆ ในภูมิภาคเอเชียตะวันออกเฉียงใต้ กับ ดาโต๊ะ นอร์ อัสมาน บิน มัฟติ, กรรมการผู้จัดการ ทีเอ็นบี เพาเวอร์ เจนเนอเรชั่น เอสดีเอ็น.บีเอชดี. โดยมี พลเอก ประยุทธ์ จันทร์โอชา นายกรัฐมนตรี และ ดาโต๊ะ เซอรี อันวาร์ บิน อิบราฮิม นายกรัฐมนตรีมาเลเซีย ร่วมเป็นสักขีพยาน จัดขึ้น ณ ตึกสันติไมตรี ทำเนียบรัฐบาล
โดย บริษัท BGRIM ผู้ผลิตไฟฟ้าอุตสาหกรรมชั้นนำของประเทศไทย ได้ร่วมลงนามบันทึกข้อตกลง (MOU) กับ ทีเอ็นบี เพาเวอร์ เจนเนอเรชั่น เอสดีเอ็น.บีเอชดี. (TNB Power Generation SDN. BHD.) บริษัทย่อยของการไฟฟ้าแห่งชาติมาเลเซีย (Tenaga Nasional Berhad : TNB) เพื่อแสวงหาโอกาสในการทำงานร่วมกันการมีส่วนร่วมและการพัฒนาโครงการพลังงานหมุนเวียนต่างๆ ในภูมิภาคเอเชียตะวันออกเฉียงใต้ในโอกาสที่ ดาโต๊ะ เซอรี อันวาร์ บิน อิบราฮิม นายกรัฐมนตรี ได้เดินทางเยือนประเทศไทยอย่างเป็นทางการ ในฐานะแขกของรัฐบาลระหว่างวันที่ 9-10 กุมภาพันธ์ 2566 ตามคำเชิญของ พลเอก ประยุทธ์ จันทร์โอชา นายกรัฐมนตรี
ทั้งนี้ นายกรัฐมนตรีทั้งสองประเทศ ร่วมเป็นสักขีพยานในพิธีลงนามแลกเปลี่ยนความตกลง 4 ฉบับ ได้แก่ 1. บันทึกความเข้าใจระหว่างการไฟฟ้าฝ่ายผลิตแห่งประเทศไทย (กฟผ.) และ Tenaga Nasional Berhad (TNB) ในการจัดตั้งคณะทำงานร่วมเพื่อศึกษาความเป็นไปได้ของข้อเสนอในการเสริมสร้างศักยภาพการเชื่อมต่อโครงข่ายสายส่งไฟฟ้าระหว่างคาบสมุทรมาเลเซียและไทย
2. บันทึกความเข้าใจระหว่าง TNB Renewable SDN. BHD. และ Planet Utility Co., Ltd. เกี่ยวกับข้อเสนอในการร่วมมือสำรวจศักยภาพของเทคโนโลยีพลังงานหมุนเวียนและการผลิตพลังงานในประเทศไทย 3. บันทึกความตกลงระหว่าง TNB Power Generation SDN. BHD. และ บริษัท บี.กริม เพาเวอร์ จำกัด (มหาชน) และ 4. บันทึกความเข้าใจระหว่าง Malaysia Digital Economy Corporation SDN. BHD. และสำนักงานส่งเสริมเศรษฐกิจดิจิทัล
ดร. ฮาราลด์ ลิงค์ ประธานบี.กริม และประธานเจ้าหน้าที่บริหาร BGRIM เปิดเผยว่า การร่วมลงนามบันทึกข้อตกลง (MOU) ในครั้งนี้ ทีเอ็นบี เพาเวอร์ เจนเนอเรชั่น เอสดีเอ็น.บีเอชดี. จะนำเข้าพลังงานหมุนเวียน (พลังงานน้ำ ลม และแสงอาทิตย์) 200 เมกะวัตต์ จาก บริษัท บี.กริม เพาเวอร์ (ลาว) จำกัด บริษัทใน เครือของบริษัท ผ่านกลไกของโครงการเชื่อมโยงระบบพลังงาน ลาว-ไทย-มาเลเซีย (Lao PDR-Thailand-Malaysia Power Integration Project : LTM-PIP) รวมถึงร่วมกันพัฒนาโครงการที่เห็นชอบร่วมกัน ทั้งในโครงการที่สร้างเสร็จและมีรายได้แล้ว (Brownfield Project) และ โครงการที่อยู่ระหว่างการพัฒนา (Greenfield Project) ของบี.กริม เพาเวอร์ ในภูมิภาคเอเชียตะวันออกเฉียงใต้อีกด้วย
ขณะเดียวกัน ภายใต้ขอบเขตความร่วมมือของทั้ง 2 ฝ่าย ทีเอ็นบี เพาเวอร์ เจนเนอเรชั่น เอสดีเอ็น.บีเอชดี. อาจพิจารณาถือหุ้นในโครงการผลิตพลังงานไฟฟ้าหมุนเวียนของบริษัท BGRIM ในภูมิภาคเอเชียตะวันออกเฉียงใต้ ซึ่งมียุทธศาสตร์และจุดมุ่งหมายในการนำเข้าพลังงานหมุนเวียนไปยังประเทศมาเลเซีย รวมถึงในอนาคตทั้ง 2 ฝ่าย ยังเดินหน้าแสวงหาโอกาสและข้อตกลงร่วมกันในโครงการอื่นๆ ที่เป็นไปได้ในอนาคต
โดยความร่วมมือดังกล่าวยังเป็นส่วนสำคัญในการขับเคลื่อนเป้าหมายของบริษัท และการไฟฟ้าแห่งชาติมาเลเซีย ซึ่งมีเป้าหมายก้าวสู่องค์กรที่มีการปล่อยก๊าซคาร์บอนไดออกไซด์สุทธิเป็นศูนย์ หรือ Net-Zero Carbon Emissions ภายในปี ค.ศ. 2050 (ปี พ.ศ. 2593)